Kevin Magnussen kørte ræs i København til fordel for kræftramte børn og havde ikke tid til at svare på spørgsmål om hans tvist med Formel 1-kollegaen Nico Hülkenberg

Iført skjorte og cowboybukser og bag rattet i en voldsomt pimpet og fabelagtigt støjende Ferrari kørte Formel 1-stjernen Kevin Magnussen lørdag titusindvis af kroner ind til kræftramte børn på Rigshospitalet.

Det skete ved ’Copenhagen Historic Grand Prix’ i Bellahøj i København. Sammen med blandt andre racer-legenderne Jaques Villeneuve og Tom Kristensen gav Magnussen motorsportsinteresserede en stor oplevelse, og han var bestemt ikke nærig med autograferne.

Særdeles karrig var han dog, da Ekstra Bladet to gange bad ham besvare spørgsmål. ’Nej’, lød svaret konsekvent fra Magnussen. Vi ved derfor ikke, hvad han synes om, at kvikke marketingfolk har produceret T-shirts med påskriften ’Suck my balls, mate’, som i tilsyneladende stort tal blev solgt på racer-festivalen.

Fyndordet refererer naturligvis til Magnussens rappe replik, da Formel 1-kollegaen Nico Hülkenberg efter grandprixet i Budapest for rullende tv-kamera klagede over danskerens kørsel.

’Sut mine kugler, kammerat’, hvislede Magnussen som svar og vandt tilsyneladende manges beundring.

- Det var jo også plat af Hülkenberg at bryde ind i et tv-interview for at brokke sig, så det var fint, at Kevin bare fyrede tilbage, sagde motorsportsentusiasten Søren Blume lørdag, da han iført en af de 300 kroner dyre T-shirts ventede på, at Magnussen sprang i vognen.

Blume har i 15 år været en del af Jan Magnussens slæng, fortæller han. De er naboer og venner gennem mange år, og Blume har kendt Kevin, siden racerkøreren var en lille dreng.

- Det er fint, at han træder i karakter. Han skal ikke bare dukke nakken, sagde Søren Blume – eller snarere råbte, for larmen i Bellahøj var øredøvende.

Ikke mindst Magnussens Ferrari gav nogle gevaldige brøl fra sig, når han speedede op ad den sydlige langside på Hvidkildevej. Protestbannere fra beboere var ophængt på husgavlene og sås tydeligt til trods for, at arrangørerne nogle steder havde forsøgt at skjule dem bag stilladser med reklamebannere.

’5 år er nok – send løbet videre’, stod der på et banner. ’Nej tak til motorstøj’ og ’Frit Bellahøj’ på andre. Protesterne var uden effekt. Intet stod i vejen for de brølende racerbiler og de tusinder af fans, der var mødt op på arrangementets første dag.

Ni-årige Emilio Højman-Michaelides fik et klap på skulderen og autograf på både løbsprogram og T-shirt, da han efter lang tids venten endelig traf Magnussen. Emilios mor, Rikke Højman, skød et par billeder af de to og nød at se sin søn jublende lykkelig.

Flere fans: Fotos: Anthon Unger





- Han har været helt vild med Formel 1, siden han var tre år, så det er stort for ham. Og hvor er han sød, Kevin, at han tager sig tid til det her. Det er dejligt, sagde Rikke Højman.

Efter lidt over en time i bilen var det slut for Magnussen og med sin lyseblå skjorte gennemvædet af sved på ryggen forsvandt han ind i Magnussen Racing Experiences vip-område. Med et bredt smil, men uden ord.

Hülkenberg puster til ilden: Kevin er Verstappen-wannabe

Kevin fik sviner på åben skærm og svarer igen: Sut mine kugler!

Kæmpe opbakning til Kevin efter 'sut mine kugler'-krig

Her er episoden, hvor Hülkenberg afbryder Magnussen-interview - inklusiv Kevins svar:



Se duellen mellem Hülkenberg og Magnussen: